Diari Oficial de la Generalitat Valenciana


Sumari del DOGV 5339, del 05-09-2006 (2006/10227)

ORDE d'1 de setembre de 2006, de la Conselleria de Justícia, Interior i Administracions Públiques, per la qual es convoquen un curs selectiu, i la prova selectiva especifica prèvia, per a l'ingrés al cos d'advocats de la Generalitat, convocatòria 2/06.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5339

Data del DOGV
:   05-09-2006

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2006/10182


Data del document
:   01-09-2006

Organisme emissor
:   Conselleria de Justícia, Interior i Administracions Públiques

Tipus de document
:   Ordre

Correcció d'errades

Anàlisi jurídica

 Descriptors 

:   * administració regional
    * concurs administratiu
    * advocat

ORDE d'1 de setembre de 2006, de la Conselleria de Justícia, Interior i Administracions Públiques, per la qual es convoquen un curs selectiu, i la prova selectiva especifica prèvia, per a l'ingrés al cos d'advocats de la Generalitat, convocatòria 2/06. [2006/10922]  
La Llei 10/2005, de 9 de desembre, d'Assistència Jurídica a la Generalitat, crea en l'article 3 el cos d'advocats de la Generalitat, corresponent al grup A de titulació.   
Entre altres aspectes, preveu l'esmentada norma una forma d'accés específica al cos d'advocats de la Generalitat, a través d'un curs selectiu, per als actuals lletrats que compten amb un mínim d'experiència de 2 anys. La disposició addicional primera de la Llei 10/2005, de 9 de desembre, d'Assistència Jurídica a la Generalitat, estableix la convocatòria d'un curs selectiu convocat a aquest efecte, dins dels tres mesos següents a l'entrada en vigor de la Llei, si bé queden exempts de la seua realització els qui, amb la sol·licitud prèvia, superen les proves específiques que es determinen.  
El Decret 121/2006, de l'1 de setembre, del Consell de la Generalitat, pel qual s'aprova l'Oferta d'Ocupació Pública per a l'any 2006, estableix en l'article 3 la convocatòria de 72 places a cobrir, pel procés específic regulat en la disposició addicional primera de la Llei 10/2005, de 9 de desembre, d'Assistència Jurídica a la Generalitat.  
Per tant, i fent ús de les facultats conferides per l'article 27.1, g), del Text Refós de la Llei de la Funció Pública Valenciana, aprovat pel Decret Legislatiu de 24 d'octubre de 1995,   
ORDENE  
Primer. Convocatòria  
Convocar el curs selectiu per a l'ingrés en el cos d'advocats de la Generalitat, i la prova selectiva especifica prèvia, que eximeix de la realització de l'esmentat curs, i que permet igualment l'ingrés en el cos d'advocats de la Generalitat.  
Segon. Bases de la Convocatòria  
1. Objecte de la convocatòria  
La present Convocatòria té com a objecte la selecció de personal, mitjançant la celebració del curs i prova selectiva especifica, per a cobrir 72 llocs de treball del grup A, del cos d'advocats de la Generalitat.   
2. Normes d'aplicació a la Convocatòria  
Dit procés serà regit per les presents bases, per la Llei d'Assistència Jurídica a la Generalitat Valenciana, en especial per la seua disposició addicional primera, el Decret 84/2006, de 16 de juny, del Consell, pel qual s'aprova el Reglament de l'Advocacia General de la Generalitat, per la Llei de la Funció Pública Valenciana i, amb caràcter supletori, per les normes reglamentàries generals relatives a la funció pública valenciana.  
3. Requisits dels participants  
Només podran participar en aquest procés selectiu els funcionaris de carrera de la Generalitat Valenciana, o d'altres administracions públiques del grup A, llicenciats en dret, siga quina siga la situació administrativa en què es troben, que hagen exercit funcions efectives i exclusives d'assessorament en dret i/o representació o defensa en judici de la Generalitat Valenciana o entitats de dret públic vinculades o que en depenen, regulades en l'article 5.1 del Text Refós de la Llei de la Hisenda Pública de la Generalitat Valenciana durant, almenys, 2 anys, computables entre l'1 de febrer de 2001 i el 13 de desembre de 2005.  
4. Aspirants amb discapacitat  
4.1. El Tribunal establirà, per a les persones discapacitades que així ho sol·liciten, les adaptacions necessàries per a la realització de les proves. A aquest efecte, els interessats hauran de formular la petició corresponent en la sol·licitud de participació en el procés selectiu.   
4.2. Si en el desenvolupament de les proves se susciten dubtes raonables al Tribunal, respecte a la compatibilitat funcional d'un aspirant, podrà demanar el corresponent dictamen de la Comissió Mixta de Discapacitats i, en aquest cas, l'aspirant podrà participar condicionalment en el procés selectiu, encara que quedara en suspens la resolució definitiva sobre l'admissió o exclusió de les proves fins a la recepció del dictamen.  
4.3. Els aspirants amb discapacitat, que sol·liciten mesures d'adaptació, hauran d'escriure una ics (X) en la casella corresponent al tipus de discapacitat: (F) Física, (P) Psíquica, (S) Sensorial. I podran sol·licitar les mesures d'adaptació que els calguen, previstes en els apartats de l'imprés de sol·licitud, d'acord amb la classificació següent:  
1) Eliminació de barreres arquitectòniques i taula adaptada a la cadira de rodes.  
2) Ampliació del temps de duració de l'exercici. Hauran d'acompanyar, certificat expedit per l'òrgan oficial competent, que especifique el diagnòstic i el temps (nombre de minuts) d'ampliació que sol·licita.  
3) Augment de la grandària dels caràcters de l'examen, per dificultat de visió.  
4) Necessitat intèrpret, a causa de sordesa.  
5) Sistema braille d'escriptura, per invident.  
6) D'altres, especifiqueu-ne quins.  
5. Sol·licituds  
5.1 Els qui reunisquen els requisits exigits i desitgen participar en el present procés selectiu, han de presentar la corresponent sol·licitud, ajustada al model de l'annex I d'aquesta orde, que hauran de dirigir a la Conselleria de Justícia, Interior i Administracions Públiques, en el termini de 15 dies hàbils, comptadors des de l'endemà de la publicació de la present convocatòria en el Diari Oficial de la Generalitat.  
5.2 Les sol·licituds es poden presentar al Registre d'entrada de la Conselleria de Justícia, Interior i Administracions Públiques, o bé en qualsevol dels llocs a què es refereix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5.3 En dita sol·licitud ha de manifestar-se expressament l'opció de l'aspirant a participar en la prova selectiva especifica prèvia, que eximeix, en cas de ser aprovada, de la possibilitat de fer el curs selectiu. En el cas que no s'efectue expressament en la sol·licitud l'opció esmentada, s'entendrà que el sol·licitant no exerceix aquesta, i no podrà realitzar l'esmentada prova selectiva específica prèvia.  
6. Admissió de sol·licitants  
6.1 Dins dels dos mesos següents a la finalització del termini de presentació de sol·licituds, l'òrgan convocant publicarà la relació provisional d'admesos i exclosos en el procés selectiu, amb indicació del motiu d'exclusió. En aquesta resolució, que es publicarà en el Diari Oficial de la Generalitat, es concedirà un termini de deu dies hàbils perquè els interessats puguen esmenar defectes o formular les al·legacions que estimen pertinents.  
6.2 Finalitzat aquest últim termini, i dins dels dos mesos següents, l'òrgan convocant dictarà nova resolució en què, a la vista de les al·legacions presentades i esmenats els possible errors o omissions, elevarà a definitives les llistes d'admesos i exclosos, I expressarà els motius de les exclusions. L'esmentada Resolució es publicarà també en el Diari Oficial de la Generalitat.  
6.3. Amb caràcter previ a la publicació provisional de la relació d'admesos i exclosos, el Servei de Classificació i Registre, de la Direcció General d'Administració Autonòmica, expedirà d'ofici certificat sobre els antecedents que en el Registre de Personal consten respecte al compliment pels sol·licitants dels requisits exigits per a participar en el curs selectiu que respectivament els corresponga. A més, l'esmentada Direcció General podrà sol·licitar els informes que estime convenients, en especial a l'Advocacia General de la Generalitat per a millor proveir, abans de publicar les relacions provisionals i les definitives d'admesos i exclosos.  
6.4. Els aspirants que procedeixen d'altres administracions o d'entitats de dret públic de la Generalitat Valenciana, hauran d'aportar, juntament amb la sol·licitud, el certificat sobre el compliment dels requisits exigits per a participar en el procés selectiu.  
7. Decaïment en el dret  
7.1 Els qui no presenten la sol·licitud de participació en aquesta Convocatòria, dins de termini hàbil, decauran en el dret que se'ls concedeix.  
7.2 També decauran en l'expressat dret els qui, fins i tot havent presentat la sol·licitud dins de termini, en desistisquen o renuncien al seu dret davant de la Direcció General d'Administració Autonòmica.  
7.3. En tot cas, per a superar el curs selectiu caldrà assistir, almenys, al 85 per cent de les sessions que el componen, i s'haurà de lliurar la resolució del corresponent supòsit pràctic, i això, qualsevol que fóra la causa que impedisca l'assistència.  
8. Organització i desenvolupament del curs  
8.1 Correspon a la Direcció General d'Administració Autonòmica l'organització, planificació i desenvolupament dels cursos i prova selectiva especifica, a què es refereix la present Convocatòria, sense perjudici de l'assessorament, suport i col·laboració tècnica de l'Advocacia General de la Generalitat, en els aspectes que aquella requerisca.  
8.2 Mitjançant una resolució de la Direcció General d'Administració Autonòmica, es publicarà en el Diari Oficial de la Generalitat, el calendari, règim horari i lloc o llocs de celebració dels cursos, que s'impartiran en col·laboració amb l'Advocacia General de la Generalitat, així com el dia, lloc i hora de realització de la prova selectiva especifica prèvia.  
9. Desenvolupament de les proves selectives  
9.1. Els aspirants seran convocats per a la realització de les proves en crida única, i els aspirants que no compareguen a realitzar-la quedaran decaiguts en els seus drets.  
Així mateix, els aspirants quedaran decaiguts en el seu dret quan es personen als llocs de celebració quan ja s'hagen iniciat les proves o per la inassistència a aquestes, encara que siga per causes justificades. Quan es tracte de proves orals, o altres de caràcter individual i successiu, el Tribunal podrà apreciar les causes al·legades i admetre l'aspirant, sempre que aquestes no hagen finalitzat i l'esmentada admissió no menyscabe el principi d'igualtat amb la resta del personal.   
Els aspirants hauran d'observar en tot moment les instruccions dels membres del Tribunal, o del personal ajudant o assessor, durant la celebració de les proves, amb vista a l'adequat desenvolupament d'aquestes. Qualsevol alteració en el normal desenvolupament de les proves per part d'un o una aspirant, quedarà reflectida en l'acta corresponent, tot i que l'esmentada persona aspirant podrà continuar el desenvolupament de l'exercici amb caràcter condicional fins tant resolga el Tribunal sobre l'incident.  
Abans de l'inici de les proves, i sempre que s'estime convenient, durant el desenvolupament d'aquestes els membres del Tribunal, els seus ajudants o assessors, comprovaran la identitat dels aspirants mitjançant la presentació del DNI, del passaport o del permís de conduir, sense que per a aquest efecte siguen vàlids altres documents; tampoc no seran vàlides les fotocòpies compulsades de dits documents.  
Si en qualsevol moment del procés arriba a coneixement del Tribunal que algun dels aspirants no posseïx la totalitat dels requisits exigits, haurà de requerir-li l'acreditació de tals requisits. Si els requisits en qüestió no foren acreditats en el termini de deu dies hàbils següents a la notificació del requeriment, el Tribunal realitzarà proposta d'exclusió d'aquest, i indicarà les inexactituds o falsedats formulades per l'aspirant a l'òrgan convocant que, prèvies les verificacions oportunes, dictarà una resolució motivada en què exclourà la persona aspirant del procés.  
Durant la realització de les proves, no està permés fumar en els llocs de celebració d'aquests ni l'ús de telèfons mòbils.  
9.2. La prova selectiva especifica que eximirà de la realització del curs selectiu, consistirà en la resolució per escrit per part dels aspirants, d'un cas pràctic, seleccionat pels aspirants entre dos proposats pel tribunal i relacionats amb les matèries que són pròpies del Gabinet Jurídic de la Generalitat, en un termini màxim de 10 hores ininterrompudes.  
Durant la realització d'aquesta prova els aspirants romandran incomunicats i podran consultar els textos legislatius i jurisprudencials, sense comentaris doctrinals, que estimen convenient. Cada aspirant haurà de proveir-se dels seus textos.  
Una vegada conclòs l'exercici, els exàmens seran introduïts en sobre tancat i quedaran sota la custòdia del tribunal de selecció, el qual convocarà els aspirants per a la lectura pública de l'exercici, que s'iniciarà per la lletra .T. conforme el resultat del sorteig celebrat el dia 3 d'abril de 2006 (DOGV núm. 5.237, de 10 d'abril de 2006).  
El Tribunal podrà formular preguntes aclaridores sobre els temes exposats.  
El lloc, data i hores de lectura d'aquesta prova seran anunciats pel Tribunal amb la deguda anticipació.  
9.3. Qualificació de la prova selectiva especifica prèvia  
La qualificació de la prova selectiva especifica serà la mitjana aritmètica de les qualificacions atorgades pels membres del Tribunal.  
Prèvia la deliberació que, si és el cas, es considere oportuna, cada membre del Tribunal qualificarà els exercicis per mitjà de paperetes, i es podrà concedir de 0 a 10 punts; l'aspirant haurà d'obtindre, per a superar l'exercici, un mínim de 5 punts. Per a realitzar el còmput se sumaran els punts consignats en totes les paperetes i el total es dividirà pel nombre de puntuacions computades. El quocient obtingut serà la qualificació final.  
Els aspirants que superen aquest exercici quedaran exclosos de la realització del curs selectiu.  
10. Curs selectiu  
10.1. El curs selectiu haurà d'iniciar-se una vegada finalitzada la prova selectiva especifica i coneguts els aspirants que queden exclosos de la realització.  
El curs s'organitzarà en 37 sessions, conforme al programa contingut en l'annex II. De cada una de les sessions serà responsable un ponent, designat per la Direcció General d'Administració Autonòmica, a proposta de l'Advocacia General de la Generalitat.  
La Direcció General d'Administració Autonòmica farà arribar als aspirants l'enunciat d'un cas pràctic de la matèria assignada, almenys amb dos setmanes d'antelació a la data fixada per a la celebració de la sessió, que tindrà com a objecte l'examen i correcció del mencionat cas pràctic, per tal que els interessats ho resolguen per escrit, i es farà entrega d'aquest al responsable de la sessió a l'inici de la mateixa. A continuació, el cas pràctic serà debatut pels aspirants i el ponent.  
Finalitzada la sessió, el ponent qualificarà el cas pràctic d'acord amb el que establix la base 9, tenint en compte tant les intervencions orals dels aspirants en la sessió, com la resolució escrita del cas pràctic, qualificació que farà arribar a la Direcció General d'Administració Autonòmica per a l'obtenció de la puntuació definitiva.  
10.2. Prova final del curs selectiu  
Una vegada acabades totes les sessions, i prèvia convocatòria de la Direcció General d'Administració Autonòmica, s'efectuarà una prova final consistent en la resolució per part de l'aspirant d'un o més casos pràctics, a proposta del Tribunal i relacionats amb les matèries que han sigut objecte del curs, en un termini màxim de deu hores ininterrompudes. Durant la realització d'aquesta prova, els aspirants romandran incomunicats i podran consultar els textos legislatius i jurisprudencials, sense comentaris doctrinals, que estimen convenient. Cada aspirant haurà de proveir-se dels seus textos.  
Una vegada conclòs l'exercici, els exàmens seran introduïts en sobre tancat i quedaran sota la custòdia del Tribunal de Selecció, el qual convocarà els aspirants per a la lectura pública de l'exercici que s'iniciarà per la lletra .T., conforme el resultat del sorteig celebrat el dia 3 d'abril de 2006 (DOGV núm. 5.237, de 10 d'abril de 2006). El Tribunal podrà formular preguntes aclaridores sobre els temes exposats. El lloc, data i hores de lectura d'aquesta prova seran anunciats pel Tribunal amb la deguda antelació  
10.3. Avaluació del curs selectiu  
La qualificació del curs selectiu s'efectuarà per mitjà d'un procés d'avaluació continuada i proves finals.  
10.3.1 L'avaluació continuada serà realitzada durant el desenvolupament del curs, pel professorat de cada sessió pràctica, que atorgarà la qualificació que corresponga a cada aspirant, entre 0 i 10 punts. El professorat entregarà les qualificacions a la Direcció General d'Administració Autonòmica, que les posarà a disposició del Tribunal de Selecció.  
10.3.2. La prova final serà qualificada pel Tribunal de Selecció, qui l'avaluarà qualificant el resultat de l'examen entre 0 i 10 punts.  
10.3.3. A continuació, el Tribunal procedirà a obtindre la qualificació mitjana de les obtingudes en l'avaluació continuada i en la prova final, per a la qual cosa procedirà de la manera següent:  
A) Sumarà totes les paperetes que estan en el seu poder provinent de les qualificacions efectuades pels distints ponents de les sessions pràctiques, i rebutjarà les 3 de menor i les 3 de major puntuació; se sumaran els punts consignats en totes les restants i el total es dividirà pel nombre de puntuacions computades. El quocient obtingut constituirà la qualificació de l'avaluació continuada.  
B) La qualificació de la prova final s'obtindrà de traure la mitjana de les notes emeses per cada un dels membres del Tribunal, excloses la de major i menor puntuació.  
C) A continuació, el Tribunal obtindrà la mitjana de les qualificacions de l'avaluació continuada i la prova final. L'aspirant per a considerar que ha aprovat el procés selectiu haurà d'obtindre 5 punts com a mitjana final, sempre que, almenys, la mitjana en l'avaluació continuada i en la prova final siga de 4 punts.  
11. Orde de prelació dels aspirants seleccionats  
11.1 En la prova selectiva especifica el Tribunal establirà la relació d'aspirants seleccionats per orde de puntuació. En cas d'empat de puntuacions i per a l'elaboració de la llista definitiva pel Tribunal, la prelació s'establirà atenent l'antiguitat dels candidats com a funcionaris de carrera I, en cas de persistir l'empat, per l'orde alfabètic de cognoms i noms dels empatats, començant per la lletra .T., conforme el resultat del sorteig celebrat el dia 3 d'abril de 2006 (DOGV núm. 5.237, de 10 d'abril de 2006).   
11.2 En el curs selectiu: una vegada finalitzat el curs, el Tribunal establirà la relació dels aspirants seleccionats per orde de puntuació. En els casos d'empat, la prelació s'establirà atenent la major puntuació obtinguda en les proves finals. Si persisteix l'empat, caldrà ajustar-se a l'antiguitat dels candidats com a funcionaris de carrera, i si així i tot persistix l'empat, es dirimirà per orde alfabètic de cognoms i nom dels empatats, començant per la lletra .T., conforme el resultat del sorteig celebrat el dia 3 d'abril de 2006 (DOGV núm. 5.237, de 10 d'abril de 2006).   
11.3 En cap cas el Tribunal no podrà declarar que han superat el procés selectiu, curs i prova selectiva especifica, un nombre superior al de llocs de treball convocats.  
12. Publicitat de les llistes  
En finalitzar la prova selectiva especifica, i el curs selectiu, el Tribunal publicarà al lloc de celebració de les proves, a les seus de la Conselleria de Justícia, Interior i Administracions Públiques d'Alacant, Castelló i València, i en la pàgina Web de la Direcció General d'Administració Autonòmica, http://www.gva.es (apartat informació per conselleries, Justícia, Interior i Administracions Públiques, Administració Autonòmica), la relació d'aspirants que han superat la prova selectiva específica i el curs selectiu per orde de puntuació.   
13. Relació definitiva d'aprovats i presentació de documents  
13.1. Els òrgans de selecció elevaran al conseller de Justícia, Interior i Administracions Públiques, per a la seua publicació en el Diari Oficial de la Generalitat, la relació definitiva d'aspirants aprovats, per orde de puntuació total, perquè en el termini de 20 dies hàbils, comptadors des del següent al de la publicació, aporten davant de la Direcció General d'Administració Autonòmica els documents següents:  
13.1.1. Fotocòpia compulsada del títol acadèmic exigible, segons el que establix la base 3 de la convocatòria o certificat acadèmic que acredite haver realitzat tots els estudis per a l'obtenció del títol. Estaran exempts de justificar aquest requisit els qui ja el tingueren acreditat al Registre de Personal de la Direcció General d'Administració Autonòmica.  
13.1.2. Els aspirants seleccionats que dins del termini indicat i excepte casos de força major, no presenten la documentació acreditativa o se'n deduïsca que no tenen algun dels requisits exigits, no podran ser nomenats personal de la Generalitat Valenciana, sense perjuí de la responsabilitat en què pogueren haver incorregut per falsedat en les seues sol·licituds de participació. La plaça no ocupada per l'aspirant que no presente la documentació quedarà vacant.  
14. Nomenament de funcionaris  
14.1. Una vegada finalitzada la prova selectiva específica prèvia i elaborada pel Tribunal la llista tal com establix l'apartat 11, aportada la documentació requerida i resolts els possibles recursos, el conseller de Justícia, Interior i Administracions Públiques dictarà una resolució de nomenament d'advocats de la Generalitat als aspirants que hagueren superat la prova. Des d'aqueix mateix moment, cessaran en els llocs que es troben exercint a la data del seu nomenament i s'adscriuran provisionalment a un lloc de treball de l'esmentat cos, fins que no obtinguen destinació definitiva pels procediments de concurs o de lliure designació.  
14.2 Una vegada finalitzat el curs selectiu i elaborada pel Tribunal la llista tal com establix l'apartat 11, aportada la documentació requerida i resolts els possibles recursos, el conseller de Justícia, Interior i Administracions Públiques dictarà una resolució de nomenament d'advocats de la Generalitat als aspirants que hagueren superat la prova. Des d'aqueix mateix moment, cessaran en els llocs que es troben exercint a la data del seu nomenament i s'adscriuran provisionalment a un lloc de treball de l'esmentat cos, fins que no obtinguen destinació definitiva pels procediments de concurs o de lliure designació.  
15. Tribunal de selecció  
15.1 El Tribunal de Selecció de la prova selectiva especifica prèvia, d'acord amb el que establix la disposició addicional primera de la Llei d'Assistència Jurídica a la Generalitat Valenciana està compost pels 3 funcionaris que complixen els requisits establits en la disposició addicional primera de la Llei 10/2005, de 9 de desembre, d'Assistència Jurídica a la Generalitat (DOGV de 12-12-2005), i que figuren com a annex III d'aquesta Convocatòria.  
15.2. El Tribunal de Selecció del curs selectiu està compost, per set membres titulars i altres punts suplents, nomenats pel conseller de Justícia, Interior i Administracions Públiques, d'acord amb el que establix la disposició addicional 2a del Decret 84/2006 de 16 de juny, del Consell pel qual aprova el Reglament de l'Advocacia General de la Generalitat.  
La resolució de nomenament dels membres d'aquest Tribunal es publicarà en el DOGV amb, almenys, un mes d'anticipació a la data de celebració de la prova final.  
15.3 El règim de funcionament del Tribunal s'ajustarà al que disposa la Llei de Règim Jurídic de les Administracions Públiques i del Procediment Administratiu Comú, així com a la present Convocatòria. Els components del Tribunal estan obligats a abstindre's i podran ser recusats, en els supòsits previstos en l'esmentada Llei.  
15.4 A l'efecte de presentació d'escrits i comunicacions dirigits al Tribunal, aquest té la seua seu a la Direcció General d'Administració Autonòmica, c/ Miquelet, 5 (46271 València).  
16. Impugnació d'actes del Tribunal  
Contra les resolucions del Tribunal i els actes de tràmit, si aquests últims decidixen directament o indirectament el fons de l'assumpte, determinen la impossibilitat de continuar el procediment, produïxen indefensió o perjuí irreparable a drets i interessos legítims, les persones interessades podran interposar recurs d'alçada davant del conseller de Justícia, Interior i Administracions Públiques, en el termini d'un mes a comptar de l'endemà de la seua publicació o notificació.  
Tercer. Recursos  
1. Contra aquesta orde, que posa fi a la via administrativa, podrà interposar-se recurs Contenciós administratiu davant del Tribunal Superior de Justícia de la Comunitat Valenciana, en el termini de dos mesos a comptadors de l'endemà al de la seua publicació, d'acord amb el que disposen els articles 10, 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
2. No obstant l'indicat en l'apartat anterior i de conformitat amb els articles 110, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, també pot interposar-se contra aquesta orde, amb caràcter potestatiu, recurs de reposició davant del mateix òrgan que l'ha dictat, en el termini d'un mes a comptadors de l'endemà al de la seua publicació. En cas de recórrer en reposició, no pot interposar-se el recurs contenciós administratiu fins que s'haja resolt aquell expressament o es produïsca la seua desestimació presumpta. Tot això sense perjuí que els interessats puguen interposar qualsevol altre recurs que estimen oportú.  
Quart. Entrada en vigor  
La present Convocatòria produeix els seus efectes a partir de l'endemà de la seua publicació en el Diari Oficial de la Generalitat.  
València, 1 de setembre de 2006  
El conseller de Justícia, Interior i Administracions Públiques  
Miguel Peralta Viñes  
ANNEX II  
CASOS PRÀCTICS PER A LA INTEGRACIÓ DELS LLETRATS DE LA GENERALITAT EN EL COS D'ADVOCATS DE LA GENERALITAT  
1. Responsabilitat patrimonial I: requisits de la responsabilitat.   
2. Responsabilitat patrimonial II: determinació de la indemnització, corresponsabilitat i responsabilitat per acte nul.)  
3. Contractació administrativa I: actes separables i subjecció a la normativa de contractació pública d'entitats, societats i fundacions.  
4. Contractació administrativa II: licitació i adjudicació dels contractes   
5. Contractació administrativa III: execució i modificació dels contractes.   
6. Contractes privats de la Generalitat o de les seues entitats, societats i fundacions.  
7. Potestat sancionadora   
8. Personal al servei de la Generalitat I: la relació jurídica funcionarial.   
9. Personal al servei de la Generalitat II: personal no funcionari   
10. Expropiació forçosa I: expropiació i responsabilitat patrimonial   
11. Expropiació forçosa II: elements subjectius i dret de reversió.  
12. Defensa judicial del patrimoni de la Generalitat.   
13. Impugnació judicial dels delimitacions administratius.   
14. Terceries de domini i de millor dret.   
15. Nul·litat i anul·labilitat dels actes administratius.  
16. Revisió en via administrativa I.  
17. Revisió en via administrativa II.   
18. Societats i fundacions públiques.  
19. Impugnació d'acords d'entitats locals.  
20. Impugnació d'actes urbanístics.  
21. Impugnació d'actes registrals.  
22. Delictes contra l'administració Pública.   
23. Delictes contra la hisenda pública.   
24. Delictes contra l'ordenació del territori i el medi ambient.   
25. Responsabilitat civil subsidiària derivada d'infracció penal.   
26. Procés penal: referència als òrgans competents, parts i generalitats dels processos penals.  
27. Conflictes d'atribucions.  
28. Recursos davant del Tribunal Constitucional: recurs/qüestió d'inconstitucionalitat, recurs d'empara i conflicte de competències.  
29. Procés contenciós administratiu I: àmbit de la jurisdicció, òrgans i competències, parts i objecte del recurs contenciós administratiu.   
30. Procés contenciós administratiu II: procediment del recurs contenciós administratiu i recursos d'apel·lació, cassació i revisió.   
31. Procés contenciós administratiu III: recursos i execució de sentències i mesures cautelars.  
32. Procés civil I: àmbit de la jurisdicció, òrgans i competències, parts i procediments ordinari i verbal.  
33. Procés civil II: procediments especials. Recursos, especialment el recurs d'apel·lació   
34. Procés civil III: execució forçosa i mesures cautelars .  
35. Procés concursal   
36. Dret tributari I   
37. Dret tributari II   
ANNEX III  
Membres del Tribunal de Selecció de la prova selectiva específica prèvia al curs selectiu, per a l'accés al cos d'advocats de la Generalitat, d'acord amb el que establix la disposició addicional primera de la Llei 10/2005, d'Assistència Jurídica a la Generalitat,   
Presidenta: Desamparados Iruela Jiménez, magistrada de la Sala Contenciosa Administrativa del Tribunal Superior de Justícia de la Comunitat Valenciana.  
Secretària: María Guinot Barona, advocada de l'Estat.  
Vocal: María Emilia Adan García, registradora de la propietat.